text: I kø for at sige farvel til Tove
  19 december 2013 kl. 14.03
  32 år i politik - de sidste 20 år som borgmester. Tove Larsen stopper til nytår, og torsdag eftermiddag stod folk i kø for at sige farvel til den populære første dame.
  Indvielser, snoreklip og første spadestik. Politiske forhandlinger og møder med mennesker fra alle samfundslag. Kalenderen har været fyldt.
  Som borgmester er socialdemokraten Tove Larsen ikke typen, der gemmer sig på borgmesterkontoret. Hun har altid været synlig ved alle store og små begivenheder i kommunen.
  Oprindelig var hun teknisk assistent i det tidligere Sønderjyllands Amt, men siden 1982 har kommunalpolitik fyldt det meste af hendes liv. Først i Rødekro Kommune og efter 2005 i den nye Aabenraa Kommune.
  Nu har Tove Larsen valgt at forlade borgmesterstolen til fordel for et liv med mere plads til børn og børnebørn.
  Onsdag afviklede Tove Larsen det sidste byrådsmøde i Aabenraa - og i eftermiddag er hun midtpunkt ved en til afskedsreception kl. 15 - 17 i byrådssalen på Aabenraa Rådhus, hvor der helt givet vil møde en strøm af gæster op.
  